|  |  |
| --- | --- |
| Številka: 007-188/2019/19 | |
| Ljubljana, 25. septembra 2019 | |
| 2019-2550-0022 | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | |
| ZADEVA: Uredba o izvajanju Uredbe (EU) o recikliranju ladij – predlog za obravnavo | | | | |
| 1. Predlog sklepov vlade: | | | | |
| Na podlagi sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na … seji dne … sprejela naslednji  SKLEP:  Vlada Republike Slovenije sprejme Uredbo o izvajanju Uredbe (EU) o recikliranju ladij in jo objavi v Uradnem listu Republike Slovenije.  Številka:  Datum:  Stojan TRAMTE  GENERALNI SEKRETAR  Priloga:  ‑ jedro gradiva s prilogami  Prejmniki:  ‑ Ministrstvo za okolje in prostor, Dunajska cesta 47, 1000 Ljubljana,  ‑ Ministrstvo za infrastrukturo, Langusova ulica 4, 1535 Ljubljana,  ‑ Ministrstvo za finance, Župančičeva ulica 3, 1000 Ljubljana,  ‑ Ministrstvo za pravosodje, Župančičeva ulica 3, 1000 Ljubljana,  ‑ Ministrstvo za gospodarski razvoj in tehnologijo, Kotnikova ulica 5, 1000 Ljubljana,  ‑ Služba Vlade Republike Slovenije za zakonodajo, Mestni trg 4, 1000 Ljubljana. | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | |
| / | | | | |
| **3.a Osebe, odgovorne za strokovno pripravo in usklajenost gradiva:** | | | | |
| * mag. Tanja BOLTE, generalna direktorica Direktorata za okolje, * mag. Jana MIKLAVČIČ, Direktorat za okolje, vodja Sektorja za odpadke, * Andrej PRISTOVNIK, Direktorat za okolje, Sektor za odpadke. | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | |
| / | | | | |
| **4. Predstavniki vlade, ki bodo sodelovali pri delu državnega zbora:** | | | | |
| / | | | | |
| 5. Kratek povzetek gradiva: | | | | |
| S predloženo Uredbo o izvajanju Uredbe (EU) o recikliranju ladij se določajo pristojni organi, nadzor, prekrški in sankcije za izvajanje Uredbe (EU) št. 1257/2013 Evropskega parlamenta in Sveta z dne 20. novembra 2013 o recikliranju ladij in spremembi Uredbe (ES) št. 1013/2006 in Direktive 2009/16/ES (UL EU št. 330 z dne 10. 12. 2013, str. 1; v nadaljnjem besedilu: Uredba 1257/2013/EU). | | | | |
| 6. Presoja posledic za: | | | | |
| a) | javnofinančna sredstva nad 40.000 EUR v tekočem in naslednjih treh letih | | | NE |
| b) | usklajenost slovenskega pravnega reda s pravnim redom Evropske unije | | | DA |
| c) | administrativne posledice | | | NE |
| č) | gospodarstvo, zlasti mala in srednja podjetja ter konkurenčnost podjetij | | | NE |
| d) | okolje, vključno s prostorskimi in varstvenimi vidiki | | | DA |
| e) | socialno področje | | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | NE |
| 7.a Predstavitev ocene finančnih posledic nad 40.000 EUR:  **/** | | | | |
| **7.b Predstavitev ocene finančnih posledic pod 40.000 EUR:**  Gradivo ne vpliva na prilive ali odlive iz državnega proračuna. | | | | |
| **8. Predstavitev sodelovanja z združenji občin:** | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | NE | |
| Gradivo je bilo poslano v mnenje:   * Skupnosti občin Slovenije SOS: NE * Združenju občin Slovenije ZOS: NE * Združenju mestnih občin Slovenije ZMOS: NE   Gradivo ni tako, da bi ga bilo treba poslati združenjem občin. | | | | |
| **9. Predstavitev sodelovanja javnosti:** | | | | |
| Gradivo je bilo predhodno objavljeno na spletni strani predlagatelja: | | | DA | |
|  | | | | |
| Datum objave: 23. 5. 2019  V razpravo so bili vključeni: **Vsa zainteresirana javnost**  (objava na spletni strani MOP in e-demokraciji).  Mnenja, predlogi in pripombe z navedbo predlagateljev:  **1. Uprava RS za pomorstvo**, **Ukmarjev trg 2, 6000 Koper**  **Pripombe:**   * dodaten obseg dela za pomorskega inšpektorja, * način zapisa določbe o pogostosti pregleda ladij in predlog izbrisa le te v delu, * izbris vsebinsko ponavljajočega se člena in * dopolnitev treh kazenskih določb z besedilom »pod slovensko zastavo«.   **Predloga:**   * bolj natančno določene pristojnosti URSP in klasifikacijskega zavoda, * dopolnitev Priloge IV Uredbe o inšpekcijskem nadzoru tujih ladij.   Podana so bila dodatna pojasnila. Pripombe je predlagatelj predpisa upošteval razen v delu, kjer se natančneje določajo že določene pristojnosti URSP in kvalifikacijskih zavodov.  Javnost je bila vključena v pripravo gradiva v skladu z Zakonom o varstvu okolja (ZVO-1), kar je navedeno v predlogu predpisa. | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | DA | |
| **11. Gradivo je uvrščeno v delovni program vlade:** | | | NE | |
| Simon ZAJC  MINISTER | | | | |

**PREDLOG**

**(EVA 2019-2550-0044)**

Na podlagi sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) izdaja Vlada Republike Slovenije

UREDBO

o izvajanju Uredbe (EU) o recikliranju ladij

I. SPLOŠNE DOLOČBE

1. člen

(vsebina)

S to uredbo se določata pristojna organa, organa za opravljanje nadzora in kazenske določbe v zvezi z izvajanjem Uredbe (EU) št. 1257/2013 Evropskega parlamenta in Sveta z dne 20. novembra 2013 o recikliranju ladij in spremembi Uredbe (ES) št. 1013/2006 in Direktive 2009/16/ES (UL L št. 330 z dne 10. 12. 2013, str. 1), zadnjič spremenjena s Sklepom (EU) 2018/853 Evropskega parlamenta in Sveta z dne 30. maja 2018 o spremembi Uredbe (EU) št. 1257/2013, direktiv 94/63/ES in 2009/31/ES Evropskega parlamenta in Sveta ter direktiv Sveta 86/278/EGS in 87/217/EGS v zvezi s postopkovnimi pravili na področju okoljskega poročanja ter razveljavitvi Direktive Sveta 91/692/EGS (UL L št. 150 z dne 14. 6. 2018, str. 155), (v nadaljnjem besedilu: Uredba 1257/2013/EU).

2. člen

(pristojni organi)

(1) Pristojni organ iz 18. člena Uredbe 1257/2013/EU je Agencija Republike Slovenije za okolje.

(2) Uprava iz 18. člena Uredbe 1257/2013/EU je Uprava Republike Slovenije za pomorstvo.

II. NADZOR

3. člen

(organa nadzora)

Organa, pristojna za izvajanje nadzora nad izvajanjem Uredbe 1257/2013/EU in te uredbe, sta Inšpektorat Republike Slovenije za okolje in prostor in Pomorska inšpekcija.

4. člen

(naloge organov nadzora)

(1) Pomorska inšpekcija je pristojna za izvajanje nadzora nad izvajanjem Uredbe 1257/2013/EU in te uredbe.

(2) Ne glede na prejšnji odstavek je za nadzor nad izvajanjem 7., 13. in 14. člena Uredbe 1257/2013/EU pristojen Inšpektorat Republike Slovenije za okolje in prostor .

III. KAZENSKE DOLOČBE

5. člen

(prekrški za podjetje za recikliranje ladij)

(1) Z globo od 10.000 do 40.000 eurov se kaznuje za prekršek pravna oseba, ki je podjetje za recikliranje ladij, če:

1. obrat za recikliranje ladij, ki je vključen v evropski seznam, ne zagotavlja in ne izvaja potrebnih zahtev za obrate za recikliranje ladij v skladu s prvim odstavkom 13. člena Uredbe 1257/2013/EU;
2. za obratovanje obrata za recikliranje ladij ne pridobi okoljevarstvenega dovoljenja v skladu s predpisom, ki ureja odpadke, ali obrat za recikliranje ladij obratuje v nasprotju s pridobljenim okoljevarstvenim dovoljenjem (prvi odstavek 14. člena Uredbe 1257/2013/EU).

(2) Z globo od 1.200 do 4.100 eurov se za prekršek iz prejšnjega odstavka kaznuje samostojni podjetnik posameznik, ki je podjetje za recikliranje ladij.

(3) Z globo od 400 do 600 eurov se za prekršek iz prvega odstavka tega člena kaznuje tudi odgovorna oseba pravne osebe ali odgovorna oseba samostojnega podjetnika posameznika.

6. člen

(prekrški za obrat za recikliranje ladij)

(1) Z globo od 3.500 do 10.000 eurov se kaznuje za prekršek pravna oseba, ki je upravljavec obrata za recikliranje ladij, če:

1. ne pošlje načrta za recikliranje ladje, ko je potrjen v skladu s tretjim odstavkom 7. člena Uredbe 1257/2013/EU, lastniku ladje in upravi ali klasifikacijskemu zavodu, pooblaščenemu v skladu s predpisi o pomorstvu (točka (a) drugega odstavka 13. člena Uredbe 1257/2013/EU);
2. ne poroča upravi, da je obrat za recikliranje ladij v vseh vidikih pripravljen na začetek recikliranja (točka (b) drugega odstavka 13. člena Uredbe 1257/2013/EU);
3. v 14 dneh po datumu zaključka popolnega ali delnega recikliranja ladje ne pošlje izjave o zaključku recikliranja upravi, ki je izdala potrdilo o pripravljenosti za recikliranje (točka (c) drugega odstavka 13. člena Uredbe 1257/2013/EU);
4. izjava o zaključku recikliranja ne vsebuje poročila o morebitnih incidentih in nesrečah, ki so škodovale zdravju ljudi ali okolju (točka (c) drugega odstavka 13. člena Uredbe 1257/2013/EU).

(2) Z globo od 1.200 do 4.100 eurov se za prekršek iz prejšnjega odstavka kaznuje samostojni podjetnik posameznik, ki je upravljavec obrata za recikliranje ladij.

(3) Z globo od 400 do 600 eurov se za prekršek iz prvega odstavka tega člena kaznuje tudi odgovorna oseba pravne osebe ali odgovorna oseba samostojnega podjetnika posameznika.

7. člen

(prekrški za lastnike ladij, ki plujejo pod zastavo države članice)

(1) Z globo od 2.100 do 35.000 eurov se kaznuje za prekršek pravna oseba, ki je lastnik ladje, ki pluje pod zastavo države članice, če:

1. nova ladja na krovu nima popisa nevarnih materialov, v katerem so navedeni vsaj nevarni materiali iz Priloge II Uredbe 1257/2013/EU, vsebovani v konstrukciji ali opremi ladje, njihova lokacija in približna količina (prvi odstavek 5. člena Uredbe 1257/2013/EU);
2. obstoječa ladja na krovu nima popisa nevarnih materialov, v katerem so navedeni vsaj nevarni materiali iz Priloge I Uredbe 1257/2013/EU, vsebovani v konstrukciji ali opremi ladje, njihova lokacija in približna količina (drugi odstavek 5. člena Uredbe 1257/2013/EU);
3. na ladji na novo namešča ali uporablja nevarne materiale iz Priloge I Uredbe 1257/2013/EU (4. člen Uredbe 1257/2013/EU);
4. ladja na krovu nima načrta vizualnega pregleda ali pregleda z vzorčenjem, na podlagi katerega je bil pripravljen popis nevarnih materialov (četrti odstavek 5. člena Uredbe 1257/2013/EU);
5. popis nevarnih materialov ni sestavljen v skladu s petim odstavkom 5. člena Uredbe 1257/2013/EU;
6. pri pripravi na pošiljanje ladje pod slovensko zastavo za recikliranje upravljavcu obrata za recikliranje ne predloži vseh informacij o ladji, potrebnih za pripravo načrta za recikliranje ladje v skladu s 7. členom Uredbe 1257/2013/EU (točka (a) prvega odstavka 6. člena Uredbe 1257/2013/EU);
7. pri pripravi na pošiljanje ladje pod slovensko zastavo za recikliranje ne obvesti Uprave Republike Slovenije za pomorstvo o nameri o recikliranju v osmih dneh, ko opredeli obrat za recikliranje ladij (točka (b) prvega odstavka 6. člena Uredbe 1257/2013/EU);
8. ladja pod slovensko zastavo, namenjena za recikliranje, ni reciklirana izključno v obratih za recikliranje ladij, ki so navedeni na evropskem seznamu (točka (a) drugega odstavka 6. člena Uredbe 1257/2013/EU);
9. se v obdobju pred vstopom v obrat za recikliranje ladij ne izvajajo dejavnosti tako, da se čim bolj zmanjša količina ostankov tovora, preostalega ladijskega goriva in ladijskih odpadkov, ki ostanejo na krovu (točka (b) drugega odstavka 6. člena Uredbe 1257/2013/EU);
10. nima potrdila o pripravljenosti za recikliranje (točka (c) drugega odstavka 6. člena Uredbe 1257/2013/EU);
11. ne zagotovi, da stanje prostorov za tovor in črpalnih postaj tankerjev ob prihodu v obrat za recikliranje ladij omogoča potrditev, da je tanker varen za delo z vročino (tretji odstavek 6. člena Uredbe 1257/2013/EU);
12. upravljavcu obrata za recikliranje ladij ne predloži izvoda potrdila o pripravljenosti za recikliranje (četrti odstavek 6. člena Uredbe 1257/2013/EU);
13. ladja nima potrdila o popisu v skladu s prvim odstavkom 9. člena Uredbe 1257/2013/EU;
14. potrdilu o popisu ni priložen del I popisa nevarnih materialov iz točke (a) petega odstavka 5. člena Uredbe 1257/2013/EU (prvi odstavek 9. člena Uredbe 1257/2013/EU);
15. obstoječe potrdilo o popisu ni bilo odobreno s strani uprave ali klasifikacijskega zavoda, pooblaščenega v skladu s predpisi o pomorstvu (tretji odstavek 9. člena Uredbe 1257/2013/EU);
16. je obstoječemu potrdilu o popisu iztekla veljavnost in uprava ali klasifikacijski zavod, pooblaščen v skladu s predpisi o pomorstvu, ni odobril obstoječega potrdila, ali veljavnost nadaljnjega obdobja obstoječega potrdila presega pet mesecev od datuma njegovega izteka (četrti odstavek 9. člena Uredbe 1257/2013/EU);
17. potrdilu o pripravljenosti za recikliranje nista priložena popis nevarnih materialov in odobren načrt za recikliranje ladje (deveti odstavek 9. člena Uredbe 1257/2013/EU).

(2) Z globo od 2.100 do 20.000 eurov se za prekršek iz prejšnjega odstavka kaznuje samostojni podjetnik posameznik, ki je lastnik ladje, ki pluje pod zastavo države članice.

(3) Z globo od 200 do 2.000 eurov se za prekršek iz prvega odstavka tega člena kaznuje tudi odgovorna oseba pravne osebe ali odgovorna oseba samostojnega podjetnika posameznika.

8. člen

(prekrški za lastnika ladje, ki pluje pod zastavo tretje države)

(1) Z globo od 2.100 do 35.000 eurov se kaznuje za prekršek pravna oseba, ki je lastnik ladje, ki pluje pod zastavo tretje države, če:

1. obstoječa ladja na krovu nima popisa nevarnih materialov, v katerem so navedeni vsaj nevarni materiali iz Priloge I Uredbe 1257/2013/EU, vsebovani v konstrukciji ali opremi ladje, njihova lokacija in približna količina (prvi odstavek 12. člena Uredbe 1257/2013/EU);
2. na ladji na novo namešča ali uporablja nevarne materiale iz Priloge I Uredbe 1257/2013/EU (drugi odstavek 12. člena Uredbe 1257/2013/EU);
3. ladja na krovu nima načrta vizualnega pregleda ali pregleda z vzorčenjem, na podlagi katerega je bil pripravljen popis nevarnih materialov (tretji odstavek 12. člena Uredbe 1257/2013/EU);
4. popis nevarnih materialov ni ustrezno voden in posodobljen v skladu s četrtim odstavkom 12. člena Uredbe 1257/2013/EU;
5. ladja nima izjave o skladnosti, dopolnjene s popisom nevarnih materialov (12. člen Uredbe 1257/2013/EU);
6. izjava o skladnosti in popis nevarnih materialov nista pripravljena v skladu s sedmim odstavkom 12. člena Uredbe 1257/2013/EU;
7. ladja, ki pluje pod zastavo tretje države in je predložila vlogo za registracijo pod zastavo države članice, na krovu nima popisa nevarnih materialov ali ne zagotovi, da bo ta popis pripravljen v šestih mesecih po registraciji pod zastavo navedene države članice oziroma med katerim koli sledečim pregledom v skladu s tretjim odstavkom 8. člena Uredbe 1257/2013/EU, pri čemer se upošteva zgodnejši datum (osmi odstavek 12. člena Uredbe 1257/2013/EU).

(2) Z globo od 2.100 do 20.000 eurov se za prekršek iz prejšnjega odstavka kaznuje samostojni podjetnik posameznik, ki je lastnik ladje, ki pluje pod zastavo tretje države.

(3) Z globo od 200 do 2.000 eurov se za prekršek iz prvega odstavka tega člena kaznuje tudi odgovorna oseba pravne osebe ali odgovorna oseba samostojnega podjetnika posameznika.

IV. KONČNA DOLOČBA

9. člen

(začetek veljavnosti)

Ta uredba začne veljati petnajsti dan po objavi v Uradnem listu Republike Slovenije.

Št. 007-188/2019

Ljubljana, dne 25. septembra 2019

EVA 2019-2550-0022

**Vlada Republike Slovenije**

Marjan ŠAREC

predsednik

**OBRAZLOŽITEV**

**I. UVOD**

1. **Pravna podlaga**

Pravna podlaga za izdajo Uredbe o izvajanju Uredbe (EU) o recikliranju ladij je sedmi odstavek 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17), ki določa, da Vlada RS za izvrševanje predpisov Evropske unije izdaja uredbe in druge akte iz svoje pristojnosti.

1. **Splošna obrazložitev v zvezi s predlogom predpisa**

Uredba o izvajanju Uredbe (EU) o recikliranju ladij določa pristojne organe, nadzor, prekrške in sankcije za izvajanje Uredbe (EU) št. 1257/2013 Evropskega parlamenta in Sveta z dne 20. novembra 2013 o recikliranju ladij in spremembi Uredbe (ES) št. 1013/2006 in Direktive 2009/16/ES (UL EU št. 330 z dne 10. 12. 2013, str. 1; v nadaljnjem besedilu: Uredba 1257/2013/EU).

Cilj Uredbe 1257/2013/EU je preprečiti in čim bolj zmanjšati nesreče, telesne poškodbe in druge negativne vplive na zdravje človeka in okolja med recikliranjem ladij in odstranjevanjem nevarnih odpadkov, ki jih le-te vsebujejo.

Ključne točke (iz opisa Uredbe 1257/2013/EU):

1. Zakonodaja se uporablja za **vse ladje, ki plujejo pod zastavo države EU**, in **plovila, ki plujejo pod zastavo držav nečlanic EU**, ki pristanejo v pristanišču ali sidrišču EU. Edina izjema so vojne ladje, druga plovila za nekomercialne vladne namene in ladje, katerih bruto tonaža je manjša od 500 ton. Določene so odgovornosti za lastnike ladij in obrate za recikliranje v EU in drugih državah.
2. Vsaka nova ladja mora imeti na krovu **popis nevarnih materialov** (kot so na primer azbest, svinec ali živo srebro), ki so prisotni v njeni konstrukciji ali opremi. Uporaba nekaterih nevarnih materialov je prepovedana.
3. Pred recikliranjem ladje mora njen lastnik predložiti izvajalcu del **posebne informacije o plovilu** in **pripraviti načrt za recikliranje ladje**. Pri tem se na primer opredeli vrsta in količina nevarnih materialov in odpadkov, ki jih bo mogoče zbrati na zastarelem plovilu.
4. Recikliranje se lahko izvaja samo v obratih, ki so navedeni na »Seznamu obratov EU«. Obrati so lahko v EU ali v tretjih državah. Izpolnjevati morajo vrsto zahtev, povezanih z varnostjo delavcev in varstvom okolja.
5. Namen navedenih zahtev je **preprečiti nevarnosti za zdravje teh delavcev** in **prebivalstva v bližini obrata ter čim bolj omejiti škodljive učinke na okolje**. Predvidevajo tudi posebno usposabljanje in zaščitno opremo za delavce, ki razstavljajo plovila, in predpisujejo vodenje evidenc o vseh incidentih ali nesrečah.
6. Zakonodaja določa postopek izdaje dovoljenja obratom za recikliranje ladij v EU. Obrati iz drugih držav morajo predložiti vlogo Evropski komisiji in dokazati, da izpolnjujejo vsa merila, ki so določena v Uredbi.
7. Leta 2014 je bila sprejeta Uredba Sveta 2014/241/EU, ki pooblašča države EU z ladjami, ki plujejo pod njihovo zastavo ali so registrirane pod njihovo zastavo, da ratificirajo ali pristopijo k Mednarodni konvenciji iz Hongkonga o varnem in okolju prijaznem recikliranju ladij. Konvencija zajema zasnovo in gradnjo ladij z namenom omogočanja varnega in okolju prijaznega recikliranja brez ogrožanja varnosti ladij in operativne učinkovitosti. Od obratov za recikliranje ladij zahteva, da delajo na varen in okolju prijazen način ter da vzpostavijo mehanizme, ki bodo zagotavljali skladnost s pravili v zvezi z recikliranjem ladij.

**II. VSEBINSKA OBRAZLOŽITEV PREDLAGANIH REŠITEV**

**K 1. členu**

S členom se opredeljuje vsebina te uredbe.

**K 2. členu**

V skladu z 18. členom Uredbe 1257/2013/EU so **pristojni organ:** Agencija Republike Slovenije za okolje in **uprava:** Uprava Republike Slovenije za pomorstvo (skupaj s klasifikacijskim zavodom, pooblaščenim v skladu s predpisi o pomorstvu).

**K 3. členu**

S predlaganim členom sta določena organa (Inšpektorat Republike Slovenije za okolje in prostor in Pomorska inšpekcija) za nadzor nad izvajanjem Uredbe 1257/2013/EU in te uredbe.

**K 4. členu**

S predlaganim členom so določene naloge organov nadzora nad izvajanjem Uredbe 1257/2013/EU in te uredbe.

**K 5. členu**

S predlaganim členom se določajo globe za kršitve določb Uredbe 1257/2013/EU (za podjetje za recikliranje ladij). Globe so določene smiselno, upoštevaje okvire oziroma razmerja, kot jih postavlja **Zakon o varstvu okolja (ZVO-1)**.

**K 6. členu**

S predlaganim členom se določajo globe za kršitve določb Uredbe 1257/2013/EU (za obrat za recikliranje ladij). Globe so določene smiselno, upoštevaje okvire oziroma razmerja, kot jih postavlja **Zakon o varstvu okolja (ZVO-1)**.

**K 7. členu**

S predlaganim členom se določajo globe za kršitve določb Uredbe 1257/2013/EU (za lastnika ladje, ki pluje pod zastavo države članice). Globe so določene smiselno, upoštevaje okvire oziroma razmerja, kot jih postavlja **Pomorski zakonik (PZ)**.

**K 8. členu**

S predlaganim členom se določajo globe za kršitve določb Uredbe 1257/2013/EU (za lastnika ladje, ki pluje pod zastavo tretje države). Globe so določene smiselno, upoštevaje okvire oziroma razmerja, kot jih postavlja **Pomorski zakonik (PZ)**.

**K 9 členu**

Določen je splošni 15-dnevi rok uveljavitve te uredbe.